Document ID: 32015D0348

DECIZIA DE PUNERE ÎN APLICARE (UE) 2015/348 A COMISIEI
din 2 martie 2015
privind coerența anumitor obiective incluse în planurile naționale sau în planurile blocurilor funcționale de spațiu aerian, prezentate în conformitate cu Regulamentul (CE) nr. 549/2004 al Parlamentului European și al Consiliului, cu obiectivele de performanță la nivelul Uniunii pentru cea de-a doua perioadă de referință
[notificată cu numărul C(2015) 1293]
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 549/2004 al Parlamentului European și al Consiliului din 10 martie 2004 de stabilire a cadrului pentru crearea Cerului unic european (regulament-cadru) (1), în special articolul 11 alineatul (3) litera (c),
întrucât:
(1)
În conformitate cu Regulamentul (CE) nr. 549/2004, statele membre trebuie să adopte planuri naționale sau planuri ale blocurilor funcționale de spațiu aerian, inclusiv obiective naționale obligatorii sau obiective la nivelul blocurilor funcționale de spațiu aerian, asigurând coerența cu obiectivele de performanță la nivelul Uniunii. Regulamentul prevede, de asemenea, obligația Comisiei de a evalua coerența obiectivelor respective pe baza criteriilor de evaluare menționate la articolul 11 alineatul (6) litera (d) și posibilitatea ca aceasta să ia decizia de a formula recomandări, în cazul în care constată neîndeplinirea acelor criterii. Regulamentul de punere în aplicare (UE) nr. 390/2013 al Comisiei (2) prevede norme detaliate în acest sens.
(2)
Prin Decizia de punere în aplicare 2014/132/UE a Comisiei (3) au fost adoptate obiective de performanță la nivelul Uniunii pentru cea de-a doua perioadă de referință (2015-2019), în domeniile de performanță-cheie ale siguranței, protecției mediului, capacității și rentabilității.
(3)
Până la 1 iulie 2014, statele membre au prezentat Comisiei planurile de performanță, toate la nivelul blocurilor funcționale de spațiu aerian. În câteva cazuri, prezentarea inițială a fost realizată exclusiv sub formă de proiect. În plus, câteva planuri au fost modificate ulterior prin acte adiționale sau prin erate, ultima modificare datând din 9 ianuarie 2015. Pentru evaluarea sa, Comisia s-a bazat pe cele mai recente informații prezentate.
(4)
Organismul de evaluare a performanței, care este însărcinat să asiste Comisia la implementarea sistemului de performanță în conformitate cu articolul 3 din Regulamentul de punere în aplicare (UE) nr. 390/2013, a prezentat Comisiei un raport de evaluare inițială, la 7 octombrie 2014 și o versiune actualizată a respectivului raport, la 15 decembrie 2014. Ulterior, Comisia a primit din partea organismului de evaluare a performanței rapoarte bazate pe informații transmise de autoritățile naționale de supraveghere cu privire la monitorizarea planurilor și obiectivelor de performanță prezentate în conformitate cu articolul 18 alineatul (4) din Regulamentul de punere în aplicare (UE) nr. 390/2013.
(5)
În ceea ce privește domeniul de performanță-cheie al siguranței, coerența obiectivelor prezentate de statele membre cu privire la eficacitatea managementului siguranței și la aplicarea clasificării după gravitate bazate pe metodologia instrumentului de analiză a riscurilor (RAT) a fost evaluată în conformitate cu principiile enunțate la punctul 2 din anexa IV la Regulamentul de punere în aplicare (UE) nr. 390/2013. Această evaluare a demonstrat că obiectivele prezentate de toate statele membre, în ceea ce privește FABCE, UK-IR FAB, FABEC, Baltic FAB, Blue Med FAB, Danube FAB, DK-SE FAB, NEFAB și SW FAB sunt coerente cu obiectivul de performanță relevant la nivelul Uniunii.
(6)
În ceea ce privește domeniul de performanță-cheie al mediului, coerența obiectivelor prezentate de statele membre a fost evaluată în conformitate cu principiile prevăzute la punctul 3 din anexa IV la Regulamentul de punere în aplicare (UE) nr. 390/2013, prin utilizarea acelor valori de referință ale blocurilor funcționale de spațiu aerian pentru eficiența zborului orizontal pe rută corespunzătoare traiectoriei efective care, atunci când sunt aplicate, asigură atingerea obiectivului de performanță la nivelul Uniunii, calculate de administratorul de rețea și prevăzute în planul de administrare a rețelei (2014-2018/2019), în versiunea sa cea mai recentă din iunie 2014 („planul de administrare a rețelei”). Această evaluare a demonstrat că obiectivele prezentate de toate statele membre, în ceea ce privește FABCE, UK-IR FAB, FABEC, Baltic FAB, Blue Med FAB, Danube FAB, DK-SE FAB, NEFAB și SW FAB sunt coerente cu obiectivul de performanță relevant la nivelul Uniunii.
(7)
În ceea ce privește domeniul de performanță-cheie al capacității, coerența obiectivelor prezentate de statele membre pentru întârzierea ATFM (managementul fluxului de trafic aerian) pe rută a fost evaluată în conformitate cu principiile prevăzute la punctul 4 din anexa IV la Regulamentul de punere în aplicare (UE) nr. 390/2013, prin utilizarea acelor valori de referință pentru capacitate ale blocurilor funcționale de spațiu aerian care, atunci când sunt aplicate, asigură atingerea obiectivului de performanță la nivelul Uniunii, calculate de administratorul de rețea și prevăzute în planul de administrare a rețelei. Această evaluare a demonstrat că obiectivele prezentate de Regatul Unit și de Irlanda, în ceea ce privește UK-IR FAB; de Polonia și de Lituania, în ceea ce privește Baltic FAB; de Danemarca și de Suedia, în ceea ce privește DK-SE FAB, precum și de Estonia, Finlanda și Letonia, în ceea ce privește NEFAB, sunt coerente cu obiectivul de performanță relevant la nivelul Uniunii.
(8)
În ceea ce privește domeniul de performanță-cheie al rentabilității, obiectivele exprimate în costuri unitare determinate pentru serviciile de rută, prezentate de statele membre, au fost evaluate în conformitate cu principiile prevăzute la punctul 5 în coroborare cu punctul 1 din anexa IV la Regulamentul de punere în aplicare (UE) nr. 390/2013, luând în considerare evoluția costurilor unitare determinate pentru serviciile de rută, pe parcursul celei de-a doua perioade de referință și al perioadei combinate a primei și a celei de-a doua perioade de referință (2012-2019), numărul de unități de servicii (previziune în materie de trafic) și nivelul costurilor unitare determinate pentru serviciile de rută în comparație cu statele membre care au un mediu economic și operațional similar. Această evaluare a demonstrat că obiectivele prezentate de Regatul Unit și de Irlanda, în ceea ce privește UK-IR FAB; de Polonia și de Lituania, în ceea ce privește Baltic FAB; de Cipru, Grecia și Malta, în ceea ce privește Blue Med FAB; de Bulgaria și de România, în ceea ce privește Danube FAB; de Croația, Republica Cehă, Slovenia și Ungaria, în ceea ce privește FABCE; de Portugalia și de Spania, pentru zonele tarifare Spania continentală și Spania Insulele Canare, în ceea ce privește FAB SW; de Danemarca și de Suedia, în ceea ce privește DK-SE FAB, precum și de Estonia, Finlanda și Letonia, în ceea ce privește NEFAB, sunt coerente cu obiectivul de performanță relevant la nivelul Uniunii.
(9)
Prin urmare, Comisia consideră că obiectivele incluse în planurile de performanță elaborate de Regatul Unit și de Irlanda, în ceea ce privește UK-IR FAB; de Danemarca și de Suedia, în ceea ce privește DK-SE FAB; de Polonia și de Lituania, în ceea ce privește Baltic FAB, precum și de Estonia, Finlanda și Letonia, în ceea ce privește NEFAB, sunt coerente cu obiectivele de performanță la nivelul Uniunii, în toate cele patru domenii de performanță-cheie. În plus, Comisia consideră că obiectivele prezentate de Belgia, Luxemburg, Franța, Germania și Țările de Jos, în ceea ce privește FABEC; de Austria, Croația, Republica Cehă, Ungaria, Slovacia și Slovenia, în ceea ce privește FABCE; de Cipru, Grecia, Italia și Malta, în ceea ce privește Blue Med FAB; de Bulgaria și de România, în ceea ce privește Danube FAB, precum și de Portugalia și de Spania, în ceea ce privește SW FAB, sunt coerente cu obiectivele de performanță la nivelul Uniunii, în domeniile de performanță-cheie ale siguranței și mediului. Comisia consideră, de asemenea, că obiectivele prezentate de Cipru, Grecia și Malta, în ceea ce privește Blue Med FAB; de Bulgaria și de România, în ceea ce privește Danube FAB; de Croația, Republica Cehă, Slovenia și Ungaria, în ceea ce privește FAB CE, precum și de Portugalia și de Spania, în ceea ce privește SW FAB, sunt coerente cu obiectivele de performanță la nivelul Uniunii, în domeniul de performanță-cheie al rentabilității. În consecință, în raport cu toate aceste obiective, nu este necesar să se emită recomandări în atenția autorităților naționale de supraveghere în cauză, prin care acestea să fie invitate să propună obiective revizuite. În ceea ce privește acele obiective, prezentate de state membre, care nu sunt coerente cu obiectivele de performanță relevante la nivelul Uniunii, Comisia a emis aceste recomandări, astfel cum se prevede în Decizia de punere în aplicare a Comisiei privind incoerența obiectivelor [C(2015) 1263].
(10)
Măsurile prevăzute în prezenta decizie sunt conforme cu avizul Comitetului pentru Cerul unic,
ADOPTĂ PREZENTA DECIZIE:
Articolul 1
Obiectivele incluse în planurile de performanță prezentate în conformitate cu Regulamentul (CE) nr. 549/2004, enumerate în anexă, sunt coerente cu obiectivele de performanță la nivelul Uniunii pentru cea de-a doua perioadă de referință prevăzută în Decizia de punere în aplicare 2014/132/UE.
Articolul 2
Prezenta decizie se adresează statelor membre.
Adoptată la Bruxelles, 2 martie 2015.

Labels: 11
8
4
20